Skandinavisk Aero Industri

Skandinavisk Aero Industri ⅍ var et dansk selskap som bygde fly fra 1937 til 1954. Selskapet ble stiftet av Viggo Kramme (1905-1984) og Karl Gustav Zeuthen (1909-1989), og var i starten kjent som Kramme & Zeuthen. Fabrikken bygde omkring 200 fly fordelt på 11 forskjellige typer frem til opphør i 1954.

Starten 

Viggo Kramme var utdannet som flytekniker i Marinens Flyvevæsen og hadde i 1935 opprettet et flyverksted ved Københavns Lufthavn i Kastrup. Det første egentlige fly som han bygde var en Pou de Ciel ("Himmellus"), som var et hjemmebygget minifly etter en fransk konstuksjon. Flyet var bestilt av Berlingske Tidende og ble da også bygget og fløyet, men Kramme var ikke tilfreds med maskinen og den ble senere destruert.

På samme tid var Karl Gustav Zeuthen, som var utdannet sivilingeniør, i gang med å lære å fly på Kastrup. De to ble kjent med hverandre i flymiljøet, og Zeuthens bakgrunn som ingeniør fikk ham til å tegne et fly etter sin egen design. Kramme og Zeuthen, samt flere av deres venner, bygde denne første KZ I på sin fritid. Den nybygde maskinen fløy første  gang i februar 1937.

Skandinavisk Aero Industri 
Kramme og Zeuthen fikk hjelp av en annen flyinteressert, sivilingeniør Gunnar Larsen, som da var administrende direktør og storaksjonær i FL Smidth & Co. A/S. Den 1. august 1937 ble firmaet Skandinavisk Aero Industri stiftet med Kramme og Zeuthen i spissen. Samme år ble neste prosjekt, KZ II Kupé satt i gang, og året etter ble en åpen variant – KZ II Sport – satt i produksjon.

På grunn av Gunnar Larsens innflytelse hos F. L. Smidth, ble produksjonen flyttet til dette firmaets fasiliteter i Aalborg, men i 1943 flyttet man tilbake til København. Først til noen midlertidige lokaler i Tuborg havn og senere til egen fabrikk i Sydhavnen. Under andre verdenskrig ble det vanskelig å bygge fly. Under krigen ble det i 1943 konstruert en prototype til et glidefly, KZ G-I, som ikke kom i produksjon. Året efter ble to eksemplarer av  ambulanseflyet KZ IV, som var spesialkonstruert for Redningskorpset Zonen bygget ferdig og tatt i bruk fra mai 1944. Samtidig ble det lagt planer for konstruksjonen av KZ III. 

Fra og med 1947 endte Skandinavisk Aero Industris glansperiode. KZ VII som var konstruert med en del utenlandske deler (spesielt motoren), skulle betales i hard valuta. Da det danske marked for fly samtidig var begrenset skulle 80% av produksjonen gå til utlandet, slik at man kunne tjene inn hard valuta nok til å betale de importerte delene. Med den økonomiske utvikling i 1947 kunne mange utenlandske kunder imidlertid ikke få fatt i hard valuta til å betale kjøpene med. Eksport av flyet stanset.  Samtidig var Skandinavisk Aero Industri utsatt for en brann, hvor 22 uferdige KZ VII-fly ble flammenes rov. Resultatet var at F. L. Smidth, som hadde støttet produksjonen økonomisk siden starten, trakk støtten tilbake.

En spesialoppgave på en nykonstruksjon ble til KZ VIII. Flyet fløy for Sylvest Jensens Luftcirkus, og det ble bygget i bare to eksemplarer. Det andre ble dog først ferdigstilt i 1959 – etter at  fabrikken stengte.

Siste produksjon 
En spesialoppgave, KZ IX var ikke et Kramme & Zeuthen design, men en replika av Jacob Ellehammers Standard fra 1909, dog med visse modifikasjoner.

Det siste fly som ble bygget på fabrikken var KZ X. Flyet ble bygget på bestilling fra hæren som artilleriobservasjonsfly. Det ble bygget i 12 eksemplarer og levert i 1952-1953. Typen var utsatt for flere uhell, tre hadde dødelig utgang for pilotene. Tilliten til flyet ble aldri gjenopprettet og de resterende maskiner ble ribbet for reservedeler.

Svak avsetning av maskiner i de foregående år og fiaskoene med KZ X gjorde at Kramme og Zeuthen ikke lenger syntes flyproduksjon var lønnsomt i Danmark. Fabrikken ble stengt i 1954 etter  produksjon av omkring 200 fly.

Veteranfly og museer 
Mange KZ-fly, spesielt fra den store produksjonen av III- og VII-modellene er fortsatt luftdyktige og opptrer ofte på flystevner. Flere finnes på museer. Den første KZ I forsvant under andre verdenskrig, og først i 1988 ble en replika bygget.

KZ IV, fabrikkens eneste to-motors fly, er en hovedattraksjon på Danmarks Flymuseum, malt som det originale Zonen-flyet.

Den siste model, KZ X, finnes nå kun i ét eksemplar, som er den opprinnelige prototype. Alle andre fly av typen er destruert.

Kramme & Zeuthen betraktes som den eneste flyprodusent i Danmark, men det bør dog nevnes at maskinfabrikken Nielsen & Winther, bygde seks fly til hæren under første verdenskrig.

Liste over KZ-fly

Referanser

Eksterne lenker 
 

Danske flyprodusenter
Selskaper etablert i 1937
Selskaper opphørt i 1954